日薪$900!女大生被媽媽要求返地盤兼職 大呻:叫我做補習社都算
大學生一定得閒?有女大生近日在討論區發文大呻,她正到學校進行教學實習,但媽媽覺得大學生「一定好得閒」,多番要求她做兼職,任何工作請人都叫她去應徵,包括便利店夜更店員、洗碗、清潔,明明她已「每日都畀啲學生同教案煩到px」。媽媽日前得悉同事的兒子在地盤兼職,日薪達900元,竟馬上問「嗰度請唔請女仔」,叫她去上班,無奈道:「叫我去返補習社都算,究竟返洗碗同地盤係乜料。」
樓主在Dcard討論區以「
」為題發帖,目前她正到學校實習教學,「每日都畀啲學生同教案煩到px」,但媽媽總覺得大學生「一定好得閒」,敦促她找兼職,「佢叫過我去做補習社、餐廳、7仔夜更到洗碗、清潔都有,總之見到無論乜工請人佢都叫我去做,有時真係好反感」。樓主續指,媽媽日前和同事通電話,得悉對方兒子到地盤做兼職,日薪達900元,「我心諗px,佢下秒就問個同事『嗰度請唔請女仔』、『叫我個女去做先』」,再狂說做地盤人工高,問她有沒有興趣暑假到地盤上班。樓主理解媽媽想她做兼職幫補,「叫我去返補習社都算,究竟返洗碗同地盤係乜料」。
帖文引起熱議,有網民質疑其母「係咪當個女係搵錢機器,咁好搵叫佢自己返」,又擔心女生「黑咗就白唔返㗎喇」。有人笑指同樣被媽媽迫做兼職,「我阿媽試過叫我做譚仔姐姐,可能你媽媽都係想你累積多啲工作經驗」、「做過炒散一排,體驗下又幾好玩,成日畀姐姐用嘢食賄賂」。
有網民認為媽媽只是想女兒累積更多工作經驗學習與人相處,「唔係寫得落CV嘅先至係經驗嘅,返唔同工種或多或少都幫到你日後做嘢」。不過有部份網民指責樓主輕視藍領工作,「咩叫返洗碗同地盤係乜料」、「其實洗碗有咩問題?分分鐘高人工過做樓面」。
(Dcard)